Na temelju točke 2.2 Dokazivanje ciljne skupine Uputa za prijavitelje Poziva na dostavu projektnih prijedloga „Zaželi – prevencija institucionalizacije“ te Ugovora o dodjeli bespovratnih sredstava za provedbu projekta „Zaželi – Ostani kod kuće s Udrugom Agape“, kodni broj **SF.3.4.11.01.0413** sklopljen dana 15. travnja 2024. između Ministarstva rada, mirovinskog sustava, obitelji i socijalne politike, Hrvatskog zavoda za zapošljavanje te Udruge osoba s invaliditetom „Agape“ – Omiš, predsjednica Udruge, Natali Stanić dana 30. travnja 2024. raspisuje

**JAVNI POZIV ZA ISKAZ INTERESA**

**ZA ODABIR SUDIONIKA/CILJNE SKUPINE**

**ZA UKLJUČIVANJE U PROJEKT „ZAŽELI – OSTANI KOD KUĆE S UDRUGOM AGAPE“ U OKVIRU PROGRAMA ZAŽELI – PREVENCIJA INSTITUCIONALIZACIJE**

Javni poziv za iskaz interesa provodi se radi informiranja zainteresiranih sudionika za uključivanje u projektne aktivnosti projekta „***Zaželi – ostani kod kuće s Udrugom Agape“***, s ciljem pružanja usluge potpore i podrške u svakodnevnom životu starijim osobama i osobama s invaliditetom (dalje u tekstu: usluga).

U okviru predmetnog projekta, Udruga Agape provodit će uslugu na području Grada Omiša i Općine Dugi Rat te će obuhvatiti ukupno 186 sudionika/pripadnika ciljane skupine u razdoblju od 32 mjeseca.

Udruga Agape će zaposliti 31 djelatnicu/djelatnika na način da će svaka djelatnica/djelatnik brinuti o najmanje 6 sudionika projekta.

**Usluga obuhvaća:**

1. organiziranje prehrane (pomoć u pripremi obroka, pomoć u nabavi hrane i dr.), i/ili
2. obavljanje kućanskih poslova (pranje posuđa, pospremanje stambenog prostora, donošenje vode, ogrjeva i slično, organiziranje pranja i glačanja rublja, nabava lijekova i drugih potrepština i dr.), i/ili
3. održavanje osobne higijene (pomoć u oblačenju i svlačenju, u kupanju i obavljanju drugih higijenskih potreba i dr.), i/ili
4. zadovoljavanje drugih svakodnevnih potreba.

Usluga podrazumijeva isporuku paketa kućanskih i osnovnih higijenskih potrepština sudionicima projekta.

Planirani početak pružanja usluge je **01.07.2024. godine.**

Prijave se podnose na propisanom obrascu s pripadajućom dokumentacijom **od dana objave Javnog poziva, a** **najkasnije do 14.06.2024.** godine na način:

* osobno na adresu Udruge Agape, Obala gusara 4, Omiš
* poštanskim putem na adresu: Udruga Agape, Obala gusara 4, Omiš
* elektronskim putem na adresu: [agape@udruga-agape.hr](mailto:agape@udruga-agape.hr)

**Prijavni obrazac s popisom potrebne dokumentacije može se preuzeti:**

1. u prostorijama Udruge Agape, na adresi: Obala gusara 4, Omiš
2. na službenim mrežnim stranicama Udruge Agape: <http://udruga-agape.hr/>
3. na službenim mrežnim stranicama Grada Omiša: <https://omis.hr/>

Sve dodatne informacije vezane za Javni poziv mogu se dobiti na broj telefona: 021/864-478 ili putem elektronske pošte: [agape@udruga-agape.hr](mailto:agape@udruga-agape.hr)

**Prihvatljivi sudionici projekta:**

1. **Osobe starije od 65 godina:**

* koje žive u samačkom ili dvočlanom kućanstvu ili višečlanom kućanstvu u kojem svi članovi kućanstva ispunjavaju uvjete prihvatljivosti

(Potvrđuje se Izjavom o članovima zajedničkog kućanstva. Popunjava sudionik.)

* čiji mjesečni prihodi:
  + za samačka kućanstva ne prelaze iznos 120% prosječne starosne mirovine za 40 i više godina mirovinskog staža u mjesecu koji prethodi uključivanju u aktivnost projekta ili u mjesecu prije ukoliko HZMO još nije izdao podatke za mjesec koji prethodi uključivanju u aktivnosti projekta
  + za dvočlana kućanstva ukupno ne prelaze iznos od 200% prosječne starosne mirovine za 40 i više godina mirovinskog staža u mjesecu koji prethodi uključivanju u aktivnost projekta ili u mjesecu prije ukoliko HZMO još nije izdao podatke za mjesec koji prethodi uključivanju u aktivnosti projekta
  + za višečlana kućanstva ukupno ne prelaze iznos od 300% prosječne starosne mirovine za 40 i više godina mirovinskog staža u mjesecu koji prethodi uključivanju u aktivnost projekta ili u mjesecu prije ukoliko HZMO još nije izdao podatke za mjesec koji prethodi uključivanju u aktivnosti projekta i

(Potvrđuje se s potvrdom Porezne uprave koju pribavlja sudionik za sve članove kućanstva iz Izjave o članovima zajedničkog kućanstva. Izračun prihvatljivosti sudionika izračunava Udruga Agape!)

* koji istovremeno ne koriste sljedeće usluge - usluga pomoći u kući, boravka, organiziranog stanovanja, smještaja, osobne asistencije koju pruža osobni asistent

(Potvrđuje se potvrdom Hrvatskog zavoda za socijalni rad, koju pribavlja Udruga Agape)

1. **Odrasle osobe s invaliditetom**

* koje žive u samačkom ili dvočlanom kućanstvu ili višečlanom kućanstvu u kojem svi članovi kućanstva ispunjavaju uvjete prihvatljivosti

(Potvrđuje se Izjavom o članovima zajedničkog kućanstva. Popunjava sudionik.)

* koje imaju utvrđen treći ili četvrti stupanj težine invaliditeta – oštećenja funkcionalnih sposobnosti prema propisima o vještačenju i metodologijama vještačenja

(Potvrđuje se potvrdom o upisu u Registar osoba s invaliditetom iz koje je vidljivo da osoba ima oštećenje 3. ili 4. stupnja težine invaliditeta – oštećenja funkcionalnih sposobnosti ili Nalazom i mišljenjem Zavoda za vještačenje, profesionalnu rehabilitaciju i zapošljavanje osoba s invaliditetom u kojem je naveden 3. ili 4. stupanj težine invaliditeta – oštećenja funkcionalnih sposobnosti, koju pribavlja sudionik)

* koji istovremeno ne koriste sljedeće usluge - usluga pomoći u kući, boravka, organiziranog stanovanja, smještaja, osobne asistencije koju pruža osobni asistent, osobne asistencije koju pruža videći pratitelj

(Potvrđuje se potvrdom Hrvatskog zavoda za socijalni rad, koju pribavlja Udruga Agape)

* čiji roditelj ili drugi član obitelji nema priznato pravo na status roditelja njegovatelja ili status njegovatelja za potrebu skrbi o njoj

(Potvrđuje se potvrdom Hrvatskog zavoda za socijalni rad, koju pribavlja Udruga Agape)

**DOKUMENTACIJA KOJA SE DOSTAVLJA ZA POTREBE ISKAZA INTERESA:**

1. **Osobe starije od 65 godina:**

* Prijavnica, **popunjena od strane sudionika/sudionice**
* Izjava o članovima zajedničkog kućanstva, **popunjena od strane sudionika/sudionice**
* Potvrda Porezne uprave o visini dohodaka i primitaka za mjesec na koji se odnosi iznos prosječne starosne mirovine za 40 i više godina mirovinskog staža za sve članove kućanstva za koje je primjenjivo, **pribavlja sudionik/sudionica**
* Potvrda/Izjava Hrvatskog zavoda za socijalni rad da osoba ne koristi sljedeće usluge - uslugu pomoći u kući, boravka, organiziranog stanovanja, smještaja, organiziranog stanovanja, osobne asistencije koju pruža osobni asistent za sve članove kućanstva, **pribavlja Udruga Agape**
* Preslika osobne iskaznice, putovnice ili dokumenta jednake ili slične vrijednosti iz kojeg je nedvojbeno moguće utvrditi identitet i dob sudionika za sve članove kućanstva, **dostavlja sudionik/sudionica**

1. **Odrasle osobe s invaliditetom:**

* Prijavnica, **popunjena od strane sudionika/sudionice**
* Izjava o članovima zajedničkog kućanstva, **popunjena od strane sudionika/sudionice**
* Potvrda o upisu u Registar osoba s invaliditetom iz koje je vidljivo da osoba ima oštećenje trećeg ili četvrtog stupnja težine invaliditeta – oštećenja funkcionalnih sposobnosti ili nalaz i mišljenje Zavoda za vještačenje, profesionalnu rehabilitaciju i zapošljavanje osoba s invaliditetom u kojem je naveden treći ili četvrti stupanj težine invaliditeta – oštećenja funkcionalnih sposobnosti za sve članove kućanstva za koje je primjenjivo, **pribavlja sudionik/sudionica**
* Potvrda/Izjava Hrvatskog zavoda za socijalni rad da pripadnik ciljne skupine ne koristi sljedeće usluge - uslugu pomoći u kući, boravka, organiziranog stanovanja, smještaja, organiziranog stanovanja, osobne asistencije koju pruža osobni asistent, odnosno da roditelj ili drugi član obitelji nema priznato pravo na status roditelja njegovatelja ili status njegovatelja za brigu o njoj za sve članove kućanstva, **pribavlja Udruga Agape**
* Preslika osobne iskaznice, putovnice ili dokumenta jednake ili slične vrijednosti iz kojeg je nedvojbeno moguće utvrditi identitet i dob sudionika za sve članove kućanstva, **dostavlja sudionik/sudionica**

Iskaz interesa na ovaj Javni poziv služi isključivo u svrhu prijave, utvrđivanja broja i potreba sudionica/sudionika koji ispunjavaju uvjete za uključivanje u projekt „Zaželi – ostani kod kuće s Udrugom Agape“, kodni broj SF.3.4.11.01.0413 te sudionice/sudionici nisu automatski uključeni u projekt.

Iskaz interesa (prijavu) mogu podnijeti svi sudionici/pripadnici ciljane skupine koji zadovoljavaju navedene uvjete te radi utvrđivanja ispunjavaju li uvjete, za uključivanje u projekt moraju osigurati dokaznu dokumentaciju kojom potvrđuju navedenu pripadnost.

Prijavom na predmetni Javni poziv, svaki sudionik/pripadnik ciljane skupine upoznat je da se osobni podaci prikupljaju i obrađuju u svrhu izvršenja Ugovora o dodjeli bespovratnih sredstava Zaželi – Ostani kod kuće s Udrugom Agape“, kodni broj SF.3.4.11.01.0413, u svrhu provedbe revizije izvršenja Ugovora o dodjeli bespovratnih sredstava te u svrhu provođenja/vrednovanja provedbe Programa „Učinkoviti ljudski potencijali 2021.-2027.“ i da se za druge potrebe neće koristiti.

Zaštita osobnih podataka temelji se na Uredbi (EU) 2016/679 Europskog parlamenta i Vijeća od 27. travnja 2016. o zaštiti pojedinaca u vezi s obradom osobnih podataka i o slobodnom kretanju takvih podataka te o stavljanju izvan snage Direktive 95/46/EZ (Opća uredba o zaštiti podataka), te odredbama Zakona o provedbi Opće uredbe o zaštiti podataka (NN, br. 42/18).

PREDSJEDNICA UDRUGE „AGAPE“

\_\_\_\_\_\_\_\_\_\_\_\_\_\_\_\_\_\_\_\_\_\_

Natali Stanić